Gamlir Fóstbræður er kór eldri félaga , nokkurs konar lávarða - eða öldungadeild Fóstbræðra . Félagið var stofnað árið 1959 að frumkvæði Hreins Pálssonar sem þá hafði um nokkurt skeið haldið hugmynd að stofnun þess á lofti . Frá stofnun hafa Gamlir Fóstbræður verið sjálfstætt starfandi kór nátengdur Karlakórnum Fóstbræðrum . Kórinn er bæði vettvangur þeirra sem eru hættir að syngja með starfandi kórnum , svo og hinna sem kjósa af ýmsum ástæðum að taka sér frí í skemmri eða lengri tíma frá starfi með starfandi kórnum en vilja vera í tengslum við Fóstbræður án of mikilla skuldbindinga en einnig eru í kórnum nokkrir núverandi söngmenn í Fóstbræðrum . Allir kórfélagar hafa áratugalanga reynslu af kórsöng . Gamlir hafa allt frá stofnun staðið þétt að baki og við hlið starfandi kórsins og komið fram á öllum stærri hátíðarstundum Fóstbræðra með starfandi kórnum . Gamlir Fóstbræður er vel sönghæfur kór , sem hefur komið fram og sungið við hin margvíslegu tækifæri . Á undanförnum árum hefur kórinn sungið á hverju ári á öldrunar - og hjúkrunarheimilum á höfumborgarsvæðinu við frábærar undirtektir og einnig á samkomum hjá ýmsum félagasamtökum . Jón Þórarinsson tónskáld stjórnaði kórnum frá upphafi til ársins 1997 en þá tók Jónas Ingimundarson við . Frá haustinu 2009 tók Árni Harðarson við stjórninni og hefur hann stjórnað kórnum æ síðan . Árni stjórnar einnig Fóstbræðrum og styrkir það mjög samband kóranna . Gamlir Fóstbræður æfa að jafnaði aðra hverja viku og oftar þegar nauðsyn krefur . Þeir hafa haldið tónleika víðs vegar um landið á starfsferli sínum . Síðustu 10 árin hefur kórinn sungið á Suðurnesjum , Suðurlandi , Vesturlandi , Vestfjörðum og Norðurlandi allt til Grímseyjar og Kópaskers auk þess að hafa farið í söngferðir erlendis . Má þar nefna ferð til Færeyja 2014 og á kóramót á Tenerife 2016 og annað kóramót í Barcelona 2017 . Á þessu ári 2019 heldur kórinn upp á 60 ára afmæli sitt með afmælistónleikum 12. október í Digraneskirkju kl. 15:00 og síðan í nóvember næstkomandi heldur kórinn á vit nýrra ævintýra og fer í tónleikaferð til Japans þar sem hann mun koma fram bæði í Tokyo og Kyoto .